થનગનતી યુવાનીમાં કેટલીય શક્યતાઓને ઓપ આપી શકાય. તેમ છતાં યુવકો આ રસ્તે કેમ વળી જાય છે એ વિચાર માગી લે એવો પ્રશ્ન છે. તરૂણો હિંસા તરફ વળી ગયા હોય એવા અનેક કિસ્સાઓ આપણા દેશમાં જ નહીં પણ વિશ્વમાં સર્વત્ર જોવા મળે છે. કસાબનું ઉદાહરણ ટાંકવું અહીં અસ્થાને નહીં ગણાય. છતાં જો આપણે આપણા દેશની જ વાત કરીએ તો કદાચ હવે જીવનશૈલી જ એ પ્રકારની થઈ ગઈ છે. આર્થિક વિષમતા વધી ગઈ છે. મહેનત કર્યા વગર યુવકોને રાતોરાત માલામાલ થઈ જવું છે. વૈશ્વિકરણ, મુક્ત અર્થતંત્ર અને ટેકનોલોજીના વ્યાપના બીજા ઘણાં ફાયદા સાથે આ દૂષણો પણ ફાલ્યાં છે. માતા-પિતા તરુણોની નવી નવી માંગ પોષી શકતા નથી. ફેશનો જલદી જલદી બદલાય છે તે રીતે તેઓમાં વોર્ડરોબ બદલવા શક્ય નથી હોતા. ટેકનોલોજીની હરણફાળે નવા નવા ઉપકરણો ખડકાતાં હોય છે તે રીતે ઘડી ઘડી નવા મોબાઈલ, ટેબ્લેટ કે લેપટોપ તેમને માટે લાવી શકાતા નથી.